
Uznesenie Mestský súd Bratislava IV v právnej veci žalobcu: PROGRES-TS, s. r. o., so sídlom Kosodrevinová 44, Bratislava, IČO: 35 691 778, v zastúpení: Jarabica, s. r. o., advokátska kancelária, so sídlom Kutlíkova 17, Bratislava, IČO: 47 454 831, proti žalovanému: B. J., nar. XX.XX.XXXX, bytom X. XXXX/XX, Q. V. O., štátny občan Ukrajiny, v zastúpení: ius aegis s. r. o., advokátska kancelária so sídlom Nedbalova 12, Bratislava, IČO: 36 857 203, o zaplatenie 392,78 Eur s príslušenstvom takto rozhodol: I. Súd v konaní pokračuje. II. Súd konanie
zastavuje.
III. Žiadna zo strán sporu nemá nárok na náhradu trov konania. odôvodnenie: 1. Žalobou doručenou na súd dňa 22.03.2022 sa žalobca domáhal voči žalovanému zaplatenia 392,78 Eur s úrokom z omeškania vo výške 5 % ročne zo sumy 392,75 Eur od 14.10.2019 do zaplatenia a náhrady trov konania titulom náhrady škody. 2. Súd uznesením č. k.: B3-44C/15/2022-71 zo dňa 16.10.2024 konanie prerušil v zmysle § 163 ods. 1 CSP. Uznesenie nadobudlo právoplatnosť dňa 31.10.2024. 3. Podaním doručeným súdu dňa 15.04.2025 vzal žalobca svoju žalobu späť v celom rozsahu a žiadal, aby súd konanie zastavil. Dôvodom späťvzatia bolo mimosúdne urovnanie sporu s tým, že strany si dohodli, že si nebudú uplatňovať nárok na náhradu trov konania. 4. Podľa § 163 ods. 1 CSP zákona č. 160/2015 Z. z. Civilný sporový poriadok (ďalej len „CSP“), ak strany zhodne navrhnú prerušenie konania alebo zhodne navrhnú odročenie pojednávania, súd konanie preruší najmenej na tri mesiace. 5. Podľa § 163 ods. 2 CSP, ak je konanie prerušené, súd v ňom pokračuje na návrh ktorejkoľvek strany. Ak sa návrh na pokračovanie v konaní nepodá do šiestich mesiacov od právoplatnosti uznesenia o prerušení konania, súd konanie zastaví. 6. Podľa § 144 CSP, žalobca môže vziať žalobu späť. 7. Podľa § 145 ods. 1 CSP, ak je žaloba vzatá späť celkom, súd konanie zastaví. 8. Podľa § 145 ods. 3 CSP, ak je žaloba vzatá späť sčasti pred jej doručením žalovanému, koná súd o zvyšku nároku bez rozhodovania o zastavení konania v tejto časti.
9. Podľa § 146 ods. 1 CSP, súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 10. Podľa § 146 ods. 2 CSP, súhlas žalovaného je potrebný vždy, ak určitý spôsob usporiadania vzťahu medzi stranami vyplýva z osobitného predpisu. 11. Podanie žalobcu doručené súdu dňa 15.04.2025 súd vyhodnotil, ako návrh na pokračovanie v konaní v zmysle § 163 ods. 2 CSP, nakoľko toto podanie žalobca doručil súdu pred uplynutím lehoty 6 mesiacov od právoplatnosti uznesenia č. k.: B3-44C/15/2022-71 zo dňa 16.10.2024 o prerušení konania. Preto súd rozhodol tak, ako je uvedené vo výroku I. uznesenia a pokračoval v konaní. 12. Späťvzatie žaloby je jedným z dispozitívnych procesných úkonov žalobcu, ktorý má ako účastník konania postavenie tzv. pána sporu (dominus litis) oprávňujúce ho svojimi procesnými úkonmi, ktoré sú prejavom jeho autonómnej vôle, ovplyvňovať priebeh konania. Zastavenie konania na základe späťvzatia žaloby je však viazané na súhlas druhého účastníka. Právne účinky späťvzatia žaloby v podobe zastavenia konania sú tak vylúčené v prípade, ak protistrana so späťvzatím v konaní, v ktorom už došlo k pojednávaniu (vo veci samej), vyjadril svoj nesúhlas podložený vážnymi dôvodmi, ktoré musia byť vecné a musia sa týkať podstaty sporu. 13. Vzhľadom na to, že žalobca vzal svoju žalobu späť a to skôr, než začalo predbežné prejednanie sporu, súd nevyzýval žalovaného na súhlas so späťvzatím žaloby žalobcom a v zmysle § 145 ods. 1 CSP konanie zastavil. 14. Podľa § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane. 15. Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 16. O trovách konania súd rozhodol v zmysle § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane. Zavinenie pre potreby rozhodovania o trovách konania sa posudzuje z procesného a nie z hľadiska hmotného práva. V prejednávanej veci bolo konanie zastavené pre späťvzatie žaloby, nakoľko medzi stranami došlo k mimosúdnej dohode, pričom ani jedna zo sporových strán si neuplatnila nárok na náhradu trov konania. Vzhľadom na to súd rozhodol tak, že žiadnej zo strán nepriznal nárok na náhradu trov konania. 17. O vrátení krátenej časti súdneho poplatku za podanú žalobu súd rozhodne uznesením po právoplatnosti tohto uznesenia. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Mestský súd Bratislava IV, písomne, v dvoch vyhotoveniach. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

